Hu Yaobang

Hu Yaobang (chinese: 胡耀邦; pinyin: Hú Yàobāng; Liuyang, China le 20 de novembre 1915 – Beijing, china le 15 de april 1989) esseva un politico chinese que esseva un official de alte rango del Republica Popular de China. Ille occupava le position superior del Partito Communista Chinese (PCC) de 1981 a 1987, prime como Presidente de 1981 a 1982, postea como Secretario General de 1982 a 1987. Post le Revolution Cultural (1966–1976), Hu emergeva como un alliato proxime de Deng Xiaoping, le dirigente supreme de China a ille tempore.

Hu se affiliava con le PCC in le annos 1930. Durante le Revolution Cultural, ille esseva expurgate, reintegrate e expurgate de novo per Mao Zedong. Post le accession de Deng al potentia, sequente le morte de Mao, Hu jocava un rolo importante in le programma Boluan Fanzheng (corriger errores e restaurar le ordine). Durante le annos 1980, ille prosequeva un serie de reformas economic e politic sub le supervision de Deng. Interim, su reformas politic e economic etiam le faceva un inimico de plure ancianos potente del Partito, le quales se opponeva al reformas de mercato libere e de governamento. Quando protestos de studentes occurreva per China in decembre 1986 e januario 1987, le opponentes politic de Hu le accusava del disruptiones e persuadeva a Deng que le tolerantia de Hu verso le "liberalisation burgese" habeva incitate le protestos. Hu esseva fortiate a resignar como Secretario General in le initio de 1987, sed esseva permittite de retener su officio in le Politburo.

Le position de Hu como Secretario General esseva succedite per su alliato proxime Zhao Ziyang, qui continuava multe reformas economic e politic de Hu. Un die post le morte de Hu in april 1989, un commemoration non-official a parve scala occurreva in Beijing, durante le qual le populo demandava que le governamento chinese re-evalutarea e recognoscerea le hereditate de Hu; un septimana postea, le die ante le funerales de Hu, circa 100,000 studentes marchava al Placia Tiananmen, eventualmente causante le protestos e massacro in junio 1989. Posteriormente, le governamento chinese censurava detalios del vita de Hu, sed in 2005, illo rehabilitava su imagine e levava su censuras, al occasion de su 90me anniversario de nascentia. Hu esseva inhumate in Gongqingcheng in Jiangxi.

Categoria:Gente chinese
Categoria:Historia de China